Poprad 3. januára (TASR) - Tatravagónka v Poprade predpokladá, že v roku 2008 zvýši výrobu o viac ako 80 % a investovať hodlá pol miliardy korún.
Výrobné linky opustí približne 2 400 nákladných železničných vagónov, čo je o 1 100 viac než v roku 2007. Vzrastie aj produkcia podvozkov z vlaňajších 7 200 na tohtoročných 8 500 kusov. Plánované investície budú smerovať predovšetkým do modernizácie strojov, robotizácie pracovísk, obnovy budov a rozšírenia skladu hutného materiálu.
Vedenie spoločnosti v úvode roka potvrdilo snahu pokračovať v nastúpenom trende rastu efektívnosti a kvality. "Od novembra 2006 má Tatravagónka nového investora Optifin Invest, s. r. o. Jeho snahou je v horizonte piatich rokov zaradiť Tatravagónku medzi popredné firmy vo výrobe, oprave a modernizácii nákladných železničných vagónov v Európe," uviedla pre TASR hovorkyňa a. s. Tatravagónka Denisa Šerfelová.
Dodala, že spoločnosť na sklonku roka 2007 kúpila Vagónku v Trebišove, ktorá bude ďalším výrobným centrom a pomôže popradskej Tatravagónke zvýšiť objem výroby a doplniť sortiment výrobkov a služieb o modernizáciu a opravy nákladných vagónov. V Trebišove predpokladá vytvoriť asi 200 pracovných miest.
Popradská Tatravagónka patrí k najväčším zamestnávateľom pod Tatrami. Vlani vytvorila asi 300 pracovných miest. V ostatnom čase však naráža na nedostatok kvalifikovaných robotníkov, predovšetkým zváračov a obrábačov kovov na slovenskom pracovnom trhu. Možnosti preto hľadá aj za hranicami. V závere minulého roka prišla pod Tatry štyridsiatka Vietnamcov, ktorí sa postupne začlenia do pracovného kolektívu v priebehu januára 2008.
Podtatranský výrobca nákladných železničných vagónov a podvozkov bude pokračovať v nábore zamestnancov aj v tomto roku, keď plánuje zamestnávať 2 100 až 2 300 ľudí.